Andreas Grimsø

Andreas Grimsø (1917–2004) var en norsk politiker (H) og industrileder. Han var stortingsrepresentant for Nordland fra 1969 til 1971 og ordfører i Alstahaug kommune fra 1976 til 1983.

Liv og virke 
Han vokste opp i Brønnøysund, der faren Einar Grimsø var privatpraktiserende advokat og kommunepolitiker. Farfaren var stortingsmann og ordfører Andreas Grimsø på Vega.

Han var utdannet ingeniør fra Oslo tekniske skole og Bergen tekniske skole og arbeidet ved flere skipsverft i løpet av sin karriere. Straks etter krigen ledet han opphuggingen av det senkede tyske slagskipet «Tirpitz», som driftsbestyrer ved Høvding Skipsopphugging.

Lengst fartstid hadde Grimsø ved Sandnessjøen Slip & Mek. Verksted, eid av Høvding-familien, hvor han var disponent fra 1957 til 1975. I løpet av Grimsøs tid ved slipen økte arbeidsstokken fra 40 til 140 personer, og anlegget ble modernisert med nye verksteder og ny bedding for å kunne bygge skip igjen.

Ved siden av arbeidet på verftet var Grimsø kommunepolitiker i Sandnessjøen. Han representerte først Venstre, men da partiet ikke greide å stille egen liste i 1963, ble han nominert på Høyres liste. Ved kommunesammenslåingen i 1965 ble han varaordfører i den sammenslåtte Alstahaug kommune. Han var også formann i komiteen for byggingen av Sandnessjøen lufthavn på Stokka, som åpnet i 1968.

Grimsø var Høyres 1. vararepresentant til Stortinget fra Nordland i perioden 1969–1973. Han møtte fast i halvannet år, så lenge Håkon Kyllingmark satt i Borten-regjeringen. Grimsø satt i Stortingets sjøfarts- og fiskerikomité.

At Høvding-familien solgte Sandnessjøen Slip & Mek. Verksted i 1974, kom overraskende på disponent Grimsø, som søkte seg tilbake til politikken. Etter kommunevalget i 1975 ble han valgt til ordfører i Alstahaug kommune. Han satt frem til valget i 1983, da han ble pensjonist. Grimsøs ordførerperiode forbindes fremfor alt med etableringen av Helgelandsbase, som bragte olje- og gassindustrien til Sandnessjøen.

Referanser 

Stortingsrepresentanter fra Høyre
Stortingsrepresentanter for Nordland
Stortingsrepresentanter 1969–1973
Ordførere i Alstahaug
Høyre-ordførere i Nordland